Drúsar

Drúsar, sem kalla sjálfa sig al-Muwaḥḥidūn (bókst. „eingyðistrúarmenn“) eru arabískur dulspekitrúarhópur frá Vestur-Asíu sem aðhyllist drúsisma, abrahamísk blendingstrúarbrögð sem ganga út á eineðli Guðs, endurholdgun og eilífð sálarinnar.

Þótt drúsismi hafi þróast upp úr Ísmailstrú skilgreina Drúsar sig ekki sem múslima. Þeir tala aðallega arabísku og arabísk menning er mikilvægur hluti af sjálfsmynd þeirra. Flestum trúariðkunum Drúsa er haldið leyndum og utanaðkomandi fólki er ekki leyft að ganga inn í trúarsöfnuði þeirra. Drúsar ganga sjaldan í hjónabönd við fólk af öðrum trúarbrögðum og samkvæmt hefðum þeirra er þeim eindregið ráðið frá því að gera það. Drúsar gera greinarmun á andlegum einstaklingum, svokölluðum „uqqāl“, sem varðveita leyndarmál trúarbragðanna, og veraldlegum, svokölluðum „juhhāl“, sem einbeita sér að jarðlegum málefnum. Drúsar trúa því að þegar sálin hefur lokið hringrás endurholdgana verði hún aftur hluti af heimssálinni ().

Sendibréf viskunnar eru höfuðrit drúsismans. Drúsismi þróaðist upp úr Ísmailstrú (undirgrein sjía), og hefur orðið fyrir áhrifum af ýmsum trúarhefðum, meðal annars kristni, spekistefnu, nýplatonisma, sóróisma, manikeisma, og pýþagórisma. Þetta hefur leitt til þróunar sérstakrar og leynilegrar guðfræði sem einkennist af dulspekilegum túlkunum á helgiritum með áherslu á mikilvægi hugans og sannleikans. Trú drúsisma einkennist einnig af guðsvitrunum og endurholdgunum.

Drúsar vegsama spámanninn Shuaib og telja hann vera endurholdgun biblíupersónunnar Jetró. Þeir líta á Adam, Nóa, Abraham, Móses, Jesú, Múhameð og ímaminn Múhameð bin Ísmail sem spámenn. Drúsar heiðra einnig persónur á borð við Salman al-Farisi, al-Khidr (sem þeir telja endurholdgun Elía, Jóhannesar skírara og Heilags Georgs), Job, Lúkas guðspjallamann og fleiri sem „lærimeistara“ og „spámenn“.

Drúsismi er á meðal helstu trúarbragða í Botnalöndum. Eitthvað á bilinu 800.000 til ein milljón manns aðhyllast hann. Þeir búa aðallega í Líbanon, Sýrlandi og Ísrael en smærri samfélög Drúsa eru einnig í Jórdaníu. Þeir eru um 5,5% af íbúum Líbanons, 3% af Sýrlendingum og 1,6% af Ísraelum. Elstu og þéttbýlustu samfélög Drúsa eru við Líbanonfjall og í suðurhluta Sýrlands í kringum Jabal al-Druze (bókst. „Fjall Drúsanna“). Samfélag Drúsa lék mikilvægt hlutverk í sögu Botnalanda og þeir gegna enn mikilvægu pólitísku hlutverki. Sem trúarlegur minnihluti hafa þeir oft orðið fyrir ofsóknum af hálfu ýmissa ríkisstjórna múslima, þar á meðal af hálfu íslamískra öfgamanna í dag.

Ýmsar kenningar um uppruna Drúsa hafa verið settar fram. Kenning um arabískan uppruna þeirra er sú sem nýtur mestrar viðurkenningar meðal sagnfræðinga, fræðimanna og trúarleiðtoga meðal Drúsa. Þessi kenning hefur töluverð áhrif á sjálfsmynd Drúsa, menningu og ritaða og munnlega geymd. Samkvæmt þessari kenningu eru Drúsar afkomendur tólf arabískra ættbálka sem fluttu til Sýrlands fyrir tíma íslams og á áröld íslams. Öll samfélög Drúsa í Sýrlandi og Líbanon aðhyllast þessa skýringu og flestir í Ísrael.

Neðanmálsgreinar

Ítarefni á íslensku



Heimildir










Tilvísanir

Flokkur:Abrahamísk trúarbrögð
Flokkur:Arabar
Flokkur:Miðausturlenskir þjóðflokkar